
    depresivnim ljudima koji se kriju u dječjim vrtićima

veselim ljudima koji jedu stare sendviče

nervoznim djevojkama koje skaču bez veze iz kreveta

starim ljudima koji se sjećaju razularenih izleta

sjebanim intelektualcima koji vole staru liriku

neurotičnim glazbenicima bez posla

  
    PJESMA NJEZINOM ANUSU

    
      uvodni jazz u prozi 
    

     

    
      mala rapsodija u plavom posvećena božici proljeća

polifoni bastard 23, opus 9
    

     

    atmosfera je sunčana. jutro je. ptičice

veselo komentiraju noć. u tvojim očima

mutni daleki galebovi. cvrkut. proljeće.

vrisak djece iz susjedstva. majke su

nemilosrdne u cijelom gradu. sise

ti se lagano njišu u ritmu pokreta koji

život znače. ležimo na plavoj plahti,

goli i srebrni od znoja. raširila si noge.

filozofi bi rekli raširenost kao takva. to

je slovo V. slovo V znači pobjedu.

dok u mislima razgovaram sa

Cioranom i tehno frikovima, moj kurac

lagano kruži. turistički nehajno istražuje

vlažne latice. tvoja rumena orhideja

zadovoljno i naglas mljacka erektivno meso

života. na plavoj plahti cijelo tvoje tijelo je

bijelo kao najljepši Tadijanovićev stih:

“moja majka bijelo platno tka”. kažem ti u

uho: “volim tvoju orhideju”. ti se smiješ i

veliš jednostavno: “Milko, to nije orhideja, to

je pička.” “oh, sorry“, kažem ja, “volim tvoju

pičku”. ti se opet smiješ pa kažeš “tako je

već bolje” i nastavljaš praviti one krugove

koji vode dritto u svemir, ili spuštaju zvijezde

na žovijalne vrapčiće u našim očima. uskoro

tisuću vrapčića ulijeće u naš dah. ti kažeš:

“super, jebote!” ja odgovaram: “jebote,

super!” ti se smiješ i kažeš: “znaš da Ines i

Jura pa da se jebu nemreju pričat dok se

jebu.” ja kažem: “jebi ga, kad nisu

intelektualci.” zatim te okrećem na trbuh,

vrlo nježno, tako da ne povrijedim

pristojnost jutarnjeg spajanja. sada te

jebem zguza. jutarnji laganini. jebem te

na plavoj plahti i navijam za sunce.

povremeno ga vadim iz pičke. transportiram

sok na tvoj šupak i, kako se kaže, ubitačno

lagano ga razmazujem. tako lagano da to

nije istina. osjećam da imam more u očima.

ti kažeš: “ti si frajer s morem u očima”.

“hvala”, kažem ja. “važno da je tebi udgu i

da nisi bila u sukobu s Titom kao ona

djevojka uz rijeku što korača.” smijemo se

politici i umiremo od užitka. zatim se

sagnem i jezikom crvenim od stida ližem

ti cijelu guzicu, a potom pokušavam

prodrijeti u šupak. ali jezik je preslab za

takvu avanturu. vratim se na tren u pičku.

tu je jezik puno djelotvorniji. osjećam se

kao Indiana Jones. potraga za dijamantima,

i tako to. opet uzimam sok i stavljam ga na

šupak. ti kažeš da ti je lijepo. ja kažem da

je to prirodno, ma što mi inače mislili o tome.

zatim uzimam u lijevu ruku svoj tvrdoglavi

kurac i oprezno počinjem proljetnu

penetraciju tvojeg anusa, ljubavi. anđeli na

vrhu čipa plješću. oni su iz virtualne

stvarnosti, ali kuže povratak prirodi. vrapčići

se smiju. oni misle da se mi zajebavamo.

oni u svojim ptičjim mozgovima ne kuže

da je to za istač. desnom rukom uključim
Radio 101 da čujemo phone-box. ulazim

polako, milimetar po milimetar. čim čujem

da malo stenješ, stanem na toj razini i

čekam proširenje materije i svijesti. usput

ti pričam onaj dugački vic o bazenu i o

najvećoj kurvi iz Venecije. tako lakše

podnosiš novu ljepotu. kad je nakon pola

sata ušao do kraja, mislim, do jaja, lagano

te jebem kao hrvatski intelektualci s

Akademije za umjetnost, znanost i obrt.

istovremeno prstima zafrkavam tvoj hrabri

klitoris. pet puta kažeš da ti je jako lijepo.

kako vrijeme odmiče počinješ šaptati. tiho

šapćeš. spominješ vrapčiće. pričaš sa

pticama kao nekada sveti Franjo.

razumijem te. prvi ti je put pa si malo

religiozna. nakon velikog broja analnih

krugova i neartikuliranih pjesmotvora koji

ih prate, tiho vadim kurac i želim se vratiti

u rodno mjesto. ti vrisneš: “ne, idiote! to nije

higijenski. prvo ga operi.” kažem ti da

pametniji popušta i odlazim u kupaonicu,

operem ga i vratim se u pičku tvoju, ljubavi.

bog se smije s polica na kojima su knjige o

spoznaji. vrativši se u pičku, ponovno sam

onaj stari. sav sretan kažem: “kužim, ti si

djevojka iz fine obitelji. do sada sam jebo

samo sirotice iz radničkih kvartova s rubova

raznih metropola. one nisu marile za

mikrobiološke nijanse.” ti se smiješ i kažeš:

“Milko, pa nije sve u seksu.” ja odgovaram:

“dušo, imaš pravo, nije sve u seksu, seks je

u svemu.” kasnije šetamo ulicama

legendarnog Zagreba i brijemo nostalgiju

jutarnje plave plahte sa puno smeđe boje.

pitam te kako si, a ti odgovaraš: “super!

samo kaj me malo boli šupak. ali nema veze.

danas sam izgubila nevinost i osjećam se

slobodno. vjeruj mi, teško je biti nevin.”

zaključujemo kako je teško biti moderan

i otkrivati staromodne običaje. šetamo.

nebo se pretvara u platinu. nesretna

mladež puši reklame i javno masturbira

očima. daleko je sunce. zatim smo prekinuli.

došle su nove ljubavi. oprao sam plavu

plahtu, ali smeđi tragovi tvojeg govna

još uvijek su izrazito vidljivi. zovem je

plava plahta sa smeđim aplikacijama.

podsjeća me na onu staru pjesmu Tvoja

košulja plava i njene nezaboravne

stihove:

    
      “tvoja košulja plava/nek me sjeti

nek miriše/košulja plava nek umjesto tebe

diše./sad kad te nema/ sada neka uz

mene spava/jedino tvoje što imam/najdraža

košulja plava”. 
    

    svijet mi aplaudira, cijeni

moju odlučenost za ljubav u dvoje. u

jednom telefonskom razgovoru rekla si

mi da u ono vrijeme puna tri dana nisi

srala. odgovorio sam ti da je opstipacija u

senzibilnih djevojaka normalna pojava.

ona se pojavljuje iz straha od začeća.

odgovorila si da je teško biti oprezan

kada ti samoća teče u venama, a

prezervativi su ionako paradoksalno

nesigurni. od milijun komada jedan

propušta. da, božice proljeća, plava

plahta budi analnu nostalgiju. njome

danas prekrivam kompjutor prije odlaska

na počinak. sada jebem na drugim

plahtama. toliko sam te volio, ljubavi,

da na toj plavoj plahti više nikoga neću

jebati. njome ću pokrivati Macintosh,

tužne monitore i virtualnu stvarnost. da,

plava plahta, na njoj životna esencija

smrti. da, plava plahta…

“daj, prestani pisati te rapsodije već

jedanput”, kaže mi Marijana iz mojeg

današnjeg filma. kažem joj da prestane

zanovijetati dok stvaram pjesmu za

večerašnji nastup i da radije uključi
playstation, uzme joystick u ruku i zaigra

onu našu igricu od jučer. i bi tako.

sumrak se hvata za naše mlade vjeđe

dok smirujemo disanje ljubavi i televiziju.

Marijana se šeretski smiješi i aludirajući

na današnji nastup kaže da se vratim do

jutra, a ne kao prošli put tek četvrti dan.

kažem joj da sam ja čuđenje u svijetu i da

su moja skretanja u nepoznato čisti

zen-budizam okružen laticama.

vraćam se za kompjutor. sada ću isprintati

ovu rapsodiju i isključiti ga te pokriti plavom

plahtom. analni krugovi zbivaju se na

nebeskoj podlozi užitka. more rado

proizvodi bijelu pjenu i esenciju smrti u

kojoj je toplo. živio život! žalim one koji će

i danas drkati zagledani u krhki desktop. ja

ću i danas voljeti raznobojne plahte bez

virtualne nervoze u rukama. jer daleko je

sunce, vrlo daleko ako si blizak mentalnim

bolestima.

  
    VJEČNI JAZZ

  
    [DUGINO PLEME]

  
    1.

     

    noć punog mjeseca

ljeto, terasa, gipke vizije mlijeka

mali predah istine bez smisla

sjedimo na velikoj crvenoj pjesmi

ona priča o velesajmu krhkosti

na kraju kaže

bezbrižni ljudi nestaju u grobljima.

ali mi smo dugino pleme

premazani smo svim bojama

  
    2.

     

    dugino pleme sluša jazz

i živi suzu: sveca u kurvi,

radost u duši, srce u komi,

duge noći bola u mozgu, patnje u očima,

kratke dane raspadanja bez veze,

bešćutnu blagost ubojice i umjetnika

svi koji su protrčali ispod duge

postali su pacijenti nježnosti

osjetili su sva godišnja doba.

krhkost prikrivaju grubošću

čitaju knjige o ludilu, smrti i nesreći

na putu za nigdje koje je blizu

ali oči ne mogu sakriti

iz njih vire improvizacije užitka,

religija tijeloduha, plavo u zelenom

privlačni bitak mesa na izdisaju

vječni jazz

  
    [NEURO JAZZ / 7 varijacija]

  
    1. LJETNJA VJEŽBA ZA PTICU

     

    sedam je broj teške ljubavi.

savršeni neuro-neuro.

meka svila sunca bez ironije.

čvrsto tkanje kad god hoćeš.

ti si proljeće, vječni jazz.

to znači da imaš zdrave jajnike.

uvijek cvatu, pupaju cijelu godinu.

slušaj more. ne vidiš mu kraja.

na tvojoj terasi nebo je malina,

svijetlocrvena zora.

puca te u oči i s tobom se spaja.

luka je blizu. dođi na molić,

odgurni brodić, pomoli se blizu pučine.

posveti galebove u mozgu.

budi u dobrim odnosima sa sobom.

nemoj biti u pokretu

za instituciju palih anđela.

poleti kao kurva i svetac.

zajedno ste jači, čvrsti kao suza.

sjeti se ptice s razglednice.

htjela je letjeti po šanku

kada su padali plavi ciljevi:

tvoji srpanjski autogolovi

  
    2. SLATKA ŽEĐ ILI ROBOVI SLOBODE

     

    umij se već jednom, počešljaj se

i opiši onih tisuću noćnih slika.

varijacije su slatko u istome,

vlažni postupci žeđi.

blizina smrti ih raspaljuje

nikada ne gasi.

to znaju pioniri uređenog nereda,

robovi slobode.

uredi svoj nered, ropkinjo.

otvori ured za pjevanje, pisanje i prcanje.

stavi tablicu: ordiniram od 0-24. vraćam se

odmah. ne boj se umora. spavat ćeš

kad umreš puna tri dana zaredom.

  
    3. GLAS POLUBOGOVA

     

    glazba je glas polubogova.

svaku večer ispiju po svježe jaje

kroz usku trubu.

žumanjci se cijede niz ludilo

u kutu nekog kluba bez portira.

za to vrijeme bogovi šute.

oni su privatne vrline,

intimno donje rublje za dvoje.

bogovi šute i sanjaju glasne

barske zore kao pakao svetog trojstva:

raja, čistilišta i razbludne svetosti.

a ja volim glazbu, golu čipku mesa i jazza,

čipku koju srce nije zaboravilo tkati.

  
    4. JAVNA KUHINJA

     

    glazba je javni glas polubogova.

isto tako nema osobne poezije,

nema mojeg i tvojeg dnevnika.

sve je to opći ocean, pjena od snage,

jestiva sperma kratkoročnih jadnika,

javna kuhinja za iskonske mrtvace,

bestidno kušanje krvi i kaosa.

u kuhinji je toplo, radio svira.

poezija se jede srcem:

neopranim rukama bez pribora.

to su shvatili zen budisti

preumorni za ubijanje ili rad

u tekstilnim tvornicama bez bitka.

zato pišu poeziju punjenu metaforama.

žele izraziti dubinu dupina,

prokazati sudbinu kao običnu kurvu na poslu:

bez zaštite, bez prezervativa, bez makroa i bez

rezervnih gaćica u torbici od mučene kože.

kažu: za nirvanu je potrebno malo:

samo epski minimalizam kabrioleta,

vjetar u kosi, noga u zraku, cigareta

u smijehu gubice i puno techno zvuka

za pranje mozga prije spavanja.

kažu: za zen je potrebno više.

ako u kabrioletu čuješ jazz

ti si zen, jebe ti se za sve

pa čak i za mene na čijem si

slomljenom rebru rađala Evu, grožđe,

orgazme, mokre noge, nježnost,

mjesečinu posutu čokoladnim stihovima.

vidiš, poezija je

javna kuhinja, topli znoj mučenika.

oni kuhaju more za opće obroke bez sna.

  
    5. NEBO TE NEČUJNO VOLI

     

    sedam je broj teške ljubavi.

to piše na nebu koje te nečujno voli.

na sajmovima proljetne glazbe

ja sam progonjeni Pitagora.

supijan od matematike

forsiram rijeku bez obala:

trodijelnu paranoju početka, sredine i sredine.

vjerujem u slučaj koji režiraju

mudri drogirani bogovi u nama.

zato sam mirno zaspao u tebi.

sanjao sam tvrde bore djevojaka,

brzu inteligenciju i strast kornjače.

praznina u klubu Amadeus i ostalim

djevojkama mogla se rezati nožem

kao kućni ljubimci u afektu.

spavaj, nebo nas nečujno voli.

sutra u sedam popit ćemo kamilicu

i opet raditi jazz.

ono bitno buja polako, nikada hitno.

mi nismo prva, mi smo zadnja pomoć.

baci na sedam i grli do smrti.

  
    6. SENTIMENTALNI GLAS PROROKA

     

    vjerska tišina

neizbježna je u lošim skladbama.

zbog toga evo ti blage vijesti:

ja sam onaj kojeg ćeš sresti

na rubu bljedila.

ja sam glas onoga

koji viče na koncertima

jer želim nadjačati preglasnu tihost

usporenih idiota, prašinu u nastajanju.

znam, borba protiv prašine je uzaludna

ali moje je područje ono nemoguće.

na tome radim u slobodno vrijeme.

ja sam tvoj osobni prorok, vrlo nestašan.

bit ću u tebi i onda kad izumru

tvoje obilne, raznovrsne menstruacije.

izliječit ću te od depresije

i naglih trzaja melankolije.

tada ćeš veselo koračati kroz dječake

i pjevati jazz tamo gdje je noć,

tamo gdje žive bogati beskućnici.

zborno pjevanje nije za tebe.

njega pjevaju buduće sirotice,

nesretno udane žene iz razorenih

popravnih domova i loših kuća,

invalidne majke koje će rađati

ciničnu djecu sa jakim osjećajem

za autizam, komunizam, fašizam

i potrošačku psihodeliju.

daleko si ti od zbora, istina se pjeva solo.

znam, čuo sam te u kupaonici,

slikali smo mural s altamirskim usnicama:

nježnicama na plavoj pozadini.

od tvog glasa boja se

tjednima nije htjela osušiti.

a nabacila si tek nekoliko vokalnih skica.

ti , dušo, moja žensko-muška ljubavi,

pjevat ćeš jebeno dobar neuro jazz

ravno iz pizdine sukrvice u altu,

dritto iz promuklih jajovoda u kontraaltu,

direktno iz naboranih muda i blistavih

jajnika proljetnog lirskog soprana,

efektno iz jaja u nojeve glave

skamenjenih prinčeva publike.

i ja ću te slušati. zamotat ću

vječnost u tvoje nabrekle glasnice.

oduševljeno ću drkati ispred podijuma

kao Diogen u punoj snazi

okružen surovim grčkim kurvama

sa smislom za poeziju.

pjevat ćeš takav jazz od kojeg će se

Eskimi istovremeno smrzavati i znojiti

slušajući tvoje sirene

za uzbunu u preponama,

tvoje kompaktne pločice kaosa,

doručka, piva, konjaka i vrućeg sladoleda.

ti bi mogla otpjevati i prvi orgazam

nesretne nimfomanke od 60 godina.

kada ti zapjevaš vječni neuro jazz

pojanje svećenika i ostalih majstora pjevača

bit će tek tiho zujanje pustinje

a riječ pape tek pokušaj:

mali nedjeljni solfeggio za djecu kaosa,

za umobolnu djecu suvremene brzine.

  
    7. KABRIOLET BROJ 13

     

    godinama sam pripremao srce.

djevojke sam krstio površnom tekućinom

i slušao pobjednički instrument

bez sunca u kosi, sa ironijom u očima.

svako jutro viknuo bih
a gdje si ti meni

i buncao vrhunska tepanja,

poeziju osnovne krvi

bez soneta i literarnih grčenja.

Petrarca bi od zavisti poslao Lauru

u papinske katakombe zla,

spalio sve stihove

i zatim me ubio guščjim perom.

čekao sam te u mraku

tek procvalih djevojaka.

punih 13 godina studirao sam noć,

plijevio njihove nježnice od loših

prethodnika i pubertetskih neuroza.

ponekad bijah prvi

u nizu malih smrti i velikih snova.

harem na margarinu, kruhu i vinu.

najsiromašniji Casanova u povijesti

novih kuća i malih servisa praznine.

pio sam alkohol sa veselim gubitnicima.

politiku sam pospremio u televizor.

poučavao sam bića priručnoj radosti,

svrsishodnoj ophodnji bokova.

bio sam tek u jednom stihu:

u paklu lakog mesa mladosti,

teške droge za samoću bez mira.

onda je na katedrali

izbilo Veliko Pijano Popodne.

u ekstazi teturao sam pobožno

sve do Zrinjevca,

parka koji je proslavio Zagreb

kao dvaput brušeni klitoris

najskuplju prostitutku Pariza.

plave note, modri tonovi i ti:

plavi anđeo, mali prozirni bog.

odapeli smo plavu sinkopu
i vječno pjevaju vodoskoci,

pivo s pjenom i ludi samostanski

vrtlari bez ikakva obrazovanja.

žubor relativno zdravog ludila,

naša pupčana vrpca…

i traperice, olovka, papir, žuto piće,

neuro-neuro u zjenicama.

vječni jazz

u našim kabrioletnim očima

  
    [REFREN MAGLA]

  
    1.

     

    dobro započni dan

s toplom maglom u kazetofonu

i dubokim mlijekom u grlu.

proizvodi sunca jačaju

tvoje odlučne lotos-noge,

van Goghove čemprese.

dobro započni dan.

sa maglom započni svijet

bez ironije urbanih poglavica,

bez početnika tišine u kantinama

bilo kojeg fakulteta u svemiru.

svako jutro je mistično.

rođeno je za mozak bez cenzure,

za svježe muzičke instrumente.

spoznaje naviru

to su poljupci prije vlage

nepogrešive tratinčice

  
    2.

     

    asfaltirana bića umiru dvaput:

simbolično – s mrakom suze,

krijesnicom koja posustaje u svjetlosti;

stvarno – sa srcem u crnom miru.

prvo umiranje može uskrsnuti

ako pokreneš humor masturbacije,

brze vitamine samoće, prijateljstva i

sjećanje na crveni mir ljetnog ladanja.

stvarno umiranje nije pristojno,

to je potpuna mentalna zaostalost.

  
    3.

     

    svaka životna pjesma žestoki je

trzaj smrti koja želi živjeti.

vozi po rubu nikad usahle ruže,

nosi odjeću od bijelog praha.

to je šećer, ljepota u nizu,

smrvljeni ugljikohidrati događaja.

to je užas sjebanih kristala:

prolaznost bez cjeline trenutka,

avantura otmjene nostalgije,

mrtva koncentracija vremena,

vrijeme uvijek vrućeg pepela

za uzaludnu pticu.

ako ne čuješ jazz i maglu

ti si sjajni invalid na tržištu modela

ili abortus komparativne književnosti.

molim te, budi heroina na konju

jaši prema izlasku sunca i sjećaj se

zalazaka, svakodnevnih umiranja.

dok jašeš slušaj jazz i maglu, slušaj

njihove oči sa iznenadnim suzama.

znaš, zamagljene duše iz kaosa

najjasnije vide glazbu,

lijek za okrutna srca u međunožju

  
    4.

     

    pa udubimo se onda južnije ti i ja,

moje blijedo sjeverno ludilo,

tamo gdje se slavi plavi mir:

crveni amen zamagljenih anđela,

naših prozirnih bogova bez samoće

  
    [FATALNI ČOVJEK]

  
    1.

     

    ja sam jaki idiot, fatalni muškarac.

ponekad siđem

sa seksualne staze slonova jer želim

ukrasiti pravu proljetnu djevojku

bez kućnog odgoja i religije

  
    2.

     

    pokraj umjetničkog paviljona

te pijane subote

na trenutak umre umjetnost.

zelje i leptiri žive uvijek.

peludna groznica polaže ispit.

u ludoj prašini pustinje

sudbonosno cvate žuti slučaj.

cijeli svibanj stane u boju

tvojih latica, u jedan gutljaj dipsomanije.

neodoljiva žeđ ljubavi

gasi se u vatri i strahu

malih asfaltiranih ljudi

  
    3.

     

    kad sam te ugledao

odmah sam napustio dvije mrtve djevojke,

dva urbana pobačaja, i skočio u tvoje oči.

kada sam te ugledao

ti si pokušavala oživjeti

još jedan zamagljeni tirkiz

izgubljen u mozgu sušnih traperica.

krizu u jeansu i zvijezdama

promatrala si stisnute pičke,

kamenih vijuga i izbuljenih zjenica

sa zadnjom cigaretom

i sedmim katom pred skok.

išla si prema željezničkom kolodvoru

stil: Ana Karenjina hita na vlak.

pogled: sv. Juraj ubija zmaja

na Trgu maršala Tita u Zagrebu.

stani, kažem, samoubojstvo je

higijenska navika romantizma

a ja te želim prljavu i zdravu i mladu i

staru u dječjoj dobi odlaska na groblje.

i povedoh te u sunce

jer nisi bila u sukobu s bogom

pokraj cvijeća što korača

  
    4.

     

    uski živci stvoreni su za jazz,

hladno pivo, napisani kaos.

završili smo u pjesmi punoj

limuna, alkohola i olovaka.

noć je disala neuro-neuro.

sezonski lud kao poetski radnik

u podzemlju predložim blud.

tvoj privremeni bijeg pali sudbinu,

nezavisnu zastavu slučaja: afrodizijak.

afrodizijak se mora razvijati

jer ti si fatalna žena,

jedina kršćanska dogma

u koju vjerujem, za koju živim.

ti si vječno evanđelje

radosna vijest u eteru.

ti si neprekidno proljeće

u žutom medijskom zlatu.

jedina stabilna točka kaosa koju

volim zauvijek bez uskogrudne tuge.

pali me uzorak djevojke izbačene iz

raja jer je htjela izazvati ševinu rosu na

čelu tvorca usred nedjelje, neradnog dana.

ti si tvoja i moja glazba. mi smo

sav taj duboki jazz među nama.

nitko ga ne može premostiti,

čak ni naša povremena skretanja

u klasiku novih kuća i kućica

na osami raznovrsnih lica

u kojima stanuje brza dosada.

zaboravi zaborav

jer ja sam jaki idiot,

čovjek od mora i riječi,

rak na tvojim fatalnim plućima.

njima dišeš naše srce:

izazov plime, energiju mjesečine.

kapetani duge plovidbe, svemirske

iznimke, u našem mozgu sastavljaju

priručnik: jazz za vesele očajnike.

mi patimo od stalne promjene

i želje za mirom. to je jazz.

ali jazz se ne može smiriti.

vječno je uključen u gubitak

jer je kolanje glasne krvi.

niti smrt ga ne smiruje.

kosa i nokti dalje rastu,

crvi nastavljaju glazbu

  
    [MODERNE ŽIVOTINJE]

  
    1.

     

    ne želim biti zagonetan

ali većina živi iluzorno

jede neuku rižu bez soli,

ne sluša jazz, uopće ne sluša glazbu.

čuje samo virtualno ništa u prolazu.

možda sam nepravedan, možda je to

samo tlapnja o svjetini,

mana s neba bez muzičke podloge.

budim se, čovjek je u meni

i već je mrak.

u pustinji sunce brzo zalazi.

tama hladi srce, tuga se

zgušnjava u led dostojan besmisla.

misterij muke zbiva se bez buke.

zlo je lako, neumorna paučina u dušama.

nema tako banalnih stihova

koji bi opisali bezbrižnost zla.

živci su konji pred slomom.

tko može usporiti život?

kontrolirati smrt bez ikakve nježnosti

  
    2.

     

    vrijeme je stalo, mi smo se kretali

poučavali gluhonijeme glazbi.

jednogodišnji tečaj uzaludnosti,

loša beskonačnost količine,

trošenje srca u tami gubitnika,

prividne polustruje, pozlaćeni čelik.

čak i voće gubi okus

ako ga prečesto gledaš.

trebalo bi oprati ruke od svijeta

ali to je kao zabraniti poker,

vrtoglavicu slučaja u našem krilu.

okretali smo se jer tako to ide.

u oglasima umirala je nesreća

brzo kao samoubojica bez stila,

smrt odlučena u danu bez molitve.

znao sam: život se zbiva svakodnevno

zato mu je teško prići.

ali ja sam ambiciozan, ne krivotvorim

sunce, ne maštam ako nisam pribran.

odlučio sam dvije stvari: još za

života pisati sve što jest

i upoznati krizu ruže bez ljubavi,

i prije nego umrem dobro se

odmoriti na bujnim zebrama

kad je zeleno bez ovulacije,

kad jazz svira iskon s malo mozga.

  
    3.

     

    voda možda i nije dosadna

pomislim crveno.

naslonjen na gradsku knjižnicu

promatram edenski vrt pornografije

i mažoretkinje na maršu u povijest.

one stupaju liberalno ali uredno

na svaki najduži dan histerije.

ozbiljne su, vlažna su im bedra od

muških fantazija u mimohodu crnog

cvijeća. dlačice stoje uspravno. to je

ponos knjige za listanje, ne za čitanje.

virtuozno vrte palicama.

navečer ih guraju u intimnu

plahost pristojnog mjesta.

školu svršavaju s igračkama.

onda dolaze kod mene

na margarin, kruh i vino. studiraju

harem kao biološku činjenicu

i maštaju o braku iz ljubavi kao o

dobrom financijskom rješenju života.

od tih misli tvrde radničke bore

usijecaju se u njihov mozak bez jaja.

tako brzo stare da to nije istina.

o Malom princu i Cioranu pojma

nemaju. anđeli se smiju. a tko ne bi?

vječni jazz pun je zgrušanog smijeha.

  
    4.

     

    najednom ti, proljetno ponavljanje

gradiva. zbog mira u srcu trebalo bi

zabraniti proljeće, milost podariti

iskušenjima. na pozadini mažoretkinja

izgledaš divlje intelektualno i vruće

sa prirodnim seksom bez crnine.

ti si trajna poezija prekršaja,

cvijet za oštro trnje poslije jela.

tvoje lice je mali miš, kompjutorski

brz u zavođenju kruha i igara.

u vijugama nosiš klauna i kaos,

na usnama smijeh nevine ljudske kurve,

u očima vječni jazz.

bježim od tebe jer te odmah volim.

prepoznao sam sebe

mladost koja ne može ostariti,

krv koja nije administrativna.

prepoznao sam jedno te isto,

zvijer s jorgovanom u gubici,

modernu životinju kratkog daha

na duginim stazama

  
    5.

     

    izgubili smo osjećaj za ironiju.

mi smo sasvim moderne životinje.

u zvjezdanom zaključku srca

mi smo otvoreni zoološki vrt,

turistička bića za nagli safari,

robovi ljepote, prejako zdravlje

zajamčeno agencijama na popust.

jesmo li slobodni? teško je to reći

na putu završnog inja. koračamo

u mrazu sa suncem u prstima,

sa mjesečinom u ušima.

kavez nosimo u sebi,

vječni jazz za moderne životinje,

provjerenu zamku zemlje i neba.

to je plava nota sinkope,

vječna glazba kaosa, jazz.

glazba za izgubljene duše

jazz za sve nas

  
    KORALJI, ALGE, KAOS

    
      urbane elegije
    

  
    [KORALJI NA CRNO]

  
    1.

     

    prije spavanja

ili izlaska u grad

što je katkada jedno te isto

na kapke stavim

dvije srebrne kapi autizma.

to je moj jedini ukras

za umirenje, jedina higijena,

kozmetička obrana

od sebe i drugih

koji prebrzo zaključuju.

mudra sam: znam da bolovi

nikada ne stare,

a kapljice ipak pomažu.

tako ljudima posvećujem

svoj program šutnje,

svakodnevnu gradnju koralja

bez posebne dozvole

za korištenje

morskog prostranstva.

rad na crno

zabavlja u meni osjećaj

za lepršavi ali uredni anarhizam.

ali ljudi se ne čude.

kao da je tupost

sastavni dio njihova smijeha.

zar tako prikrivaju patnju?

prpošna površina

suši njihove moguće suze

brzinom neonskih reklama.

  
    2.

     

    moj Posejdone,

možda sam malo nervozna

kad pjevam o dušama

koje nikada nisu mlade.

i danas sam grizla nokte

do korijena,

do prve krvi

na trgu punom javnih poslova.

nitko se nije osvrnuo.

asfaltirana tuga

postala je normalna

u gradovima bez jakih emocija

i smisla za pojedinačno.

  
    3.

     

    kako razbiti

hodajuću monotoniju

istih odjevnih predmeta?

ispružila sam probni pogled

prema djevojci koja je obećavala.

alge su zamirisale

plimu i valove.

postoje i delte

koje nisu frigidne.

one još znaju izmamiti

trenutak međusobne sreće.

to je ona iskrica,

potmula sjeta,

nedorečenost šume

kad čak i deklarirane lezbijke

mogu zavoljeti

muškarca na konju,

a tankoćutne žene roditi

oprezno muško dijete:

vječito budno u svakoj školi.

  
    4.

     

    što mi je, o Neptune?

sentimentalnost danas

nije na cijeni.

u igri je gruba boja

šuštanja banaka.

pun mi je mjesec

odluke da volim samu sebe

kao bližnjega svoga.

htjela bih to podijeliti

sa bliskim drugim

u njegovim muškim očima.

u novinama piše da i

muškarac obitava na Zemlji.

postoji li on u ovoj sivoj

sjevernoj arhitekturi?

postoji li

bez betonskih predrasuda?

priznaje li svoje pogreške?

hoću li ga prepoznati pod

maskom kravate

na nekom domjenku

živih invalida

i doživotnih penzionera?

možda na nekom primanju i

davanju u hotelu, ambasadi,

rezidenciji, klubu ili akademiji?

hoće li on znati da u crnom

koralju stanuje meko stanje

otvorenosti, duša crvene alge?

hoće li biti hrabar i prepoznati

moju šutnju?

hoće li mi reći da svaki dan

pleše, da je intelektualni divljak

i da je misterija dvije tople

duše u druženju veća od

tajne smrti? hoće li mi pokloniti

svoja blistava traganja, svoju

spontanu neodgojenost i svoja

bogata lutanja? hoće li me

pozvati u šetnju do zvjezdarnice

i gledati moje ozbiljne smeđe oči

kao treptavu radost bez

prijetvorne sentimentalnosti?

hoće li, o bože?!

ako se bilo što od toga dogodi

uzet ću njegovu lijevu ruku,

ispreplesti naše tople

vidovite prste.

zatim ću tiho

i jednostavno reći:

želim plesati s tobom.

  
    5.

     

    primjećujem da dnevni snovi

lutaju u mojim algama.

to znači da sam živa

u svijetu u kojem se slavi zombi

i osmijeh bez strasti.

ali za danas je dosta uzbuđenja.

ja sam crna djevojka,

ja sam životna žena

sa izgriženim noktima.

vratit ću se

u svoj mali kućni pakao

ispunjen cifrastim kompenzacijama.

kapljice za umirenje

nalaze se uz pastu za zube.

  
    [NEDODIRLJIVA SOBA]

  
    1.

     

    nisam od onih

koji ozbiljno shvaćaju prašinu.

uzaludno je čistiti prazninu.

naginjem se kroz prozor,

dakle prozori postoje.

na ulicama ritualna živost

odlazaka na groblje.

poluživi ljudi

veselo i ravnodušno

komentiraju spomenike.

mučno mi je od zelenkastih

sjena prolaznosti hodača.

  
    2.

     

    potpuno se vraćam u sobu,

varijantu prašnjave čistoće.

neuređeni užas postiđuje kaos.

može li on zaboraviti

na osobnu higijenu?

kaos se srami jer je zaboravio

svoje izvorno i zdravo

seosko porijeklo.

gradi velike gradove, idiot.

prvi put je istinski u meni

kao virusna upala

civilizacije umora.

prvi put je mojoj sobi.

jer u njoj nema

pravog ljubavnika duše,

intelektualnog nježnog divljaka.

zato u moju sobu

nitko ne smije ući

osim kućnih ljubimaca.

a i oni tek na prstima.

znaju da uvijek radim.

pospremam dušu, pazim na

oštrinu rubova bez sna.

hoću li ikada doista plesati?

hoću li se ikada udati

zbog temeljitog druženja

iz divlje radosti?

ne znam. tužna je paučina.

jadna je strategija pauka.

kafkijanskim ljepilom

spajam oblačiće u stripovima,

lijepe mladiće iz dobrih kuća.

taj njihov sterilni šapat,

dimenzije odjevenog uspjeha,

ta fotokopirna lica zagnjurena

u dvostruko knjigovodstvo…

hoće li me ti klonirani subjekti

trgnuti i prisiliti na dobar uzmak?

i prozore i oči

ostavit ću otvorene.

u mojem životu

plesač se mora dogoditi.

on će se svakako pojaviti.

  
    3.

     

    moja soba je prostrana

ali ipak pretijesna za moje

siromaštvo. slike na kojima sam

oskudna i crna lijepim

na vedro zvjezdano nebo.

proglašavam ih prigodnim

plakatima vlastite zbunjenosti.

ponekad mekanom pamučnom

krpom obrišem psa i sedam

mačaka. oni su zahvalni.

vole polusebičnu njegu.

naročito mačke koje

ionako rijetko surađuju.

daleko sam dogurala u ljubavi,

mravi su moji sljedeći

kućni ljubimci.

  
    4.

     

    danas osjećam blagi nemir.

u međunožju neuroza puna ideja.

pjena mora provocira koralje

i sve moje proklete nedostupnosti.

želim li danas izaći u grad

i provjeriti jesu li ljudi

još uvijek nepismeni i suhi?

zašto ne?! pa ja sam prividna

crna ikona.

nitko se neće usuditi

dodirnuti autizam moje crvene alge.

ali zar ću i u nedjelju sama

pripremati večernji orgazam?

na mojem blijedom licu

s nekoliko crnih madeža,

golim okom vidi se

moja nedodirljiva soba.

jednog dana

pretvorit ću je u pećnicu

i svečano gledati smrt.

u vlastitoj sobi

oči su značajna ogledala.

  
    [AUTOBUSI SU NESIGURNI]

  
    1.

     

    poznanici me razlikuju od noći

jer sam pokretna.

teško je izbjeći metafori

i ostati živ.

nosim crne hlače, crne cipele,

crnu torbu, crnu majicu,

crne gaćice, crne čarape

i crni pojas bez milosti.

na zraku dana ja sam

neizbrisiva mrlja opomene.

neukusno je biti nesretan.

ali o ukusima se ne raspravlja.

hipokrizija je zahvatila

čak i seoske prostitutke

u strogom centru Zagreba.

  
    2.

     

    nisam tužna.

nemam vremena.

stignem samo na samoći

podgrijati svakodnevni obrok tame.

primjećujem da ravnodušnost

najljepše cvate u veselom društvu.

vanjski dio sebe,

crni koraljni greben,

ukrasim svojom dugom kosom

boje svježeg asfalta.

ako se itko usudi,

brodolom je neizbježan.

mogu li ja uopće

izbjeći razmak

i otopiti led na površini

svojeg urbaniziranog mesa?

  
    3.

     

    danas sjednem u autobus.

nitko me ne gleda

duže od sekunde.

svi se boje mraka,

moje ukrašene Afrike,

moje porozne divljine.

mislim: pa i ja imam pravo

na prozu, dramu i poeziju,

na sunce koje izlazi.

na molitvu i kletvu protiv neba.

u mojem uhu netko je šapnuo:

nitko ne može spriječiti

nevinost anđela

ako se napokon pojavi.

i stvarno, na sedmoj stanici

ulazi ludo biće u bijeloj košulji.

bogovi ga prate na odstojanju.

sa dužnim poštovanjem

pripaljuju mu zjenice.

ide ravno prema meni.

slutim da je on čuđenje u svijetu

koje se bori za opstanak.

sagne se u moju noć i kaže:

zaveži mi oko zgloba lijeve ruke

ovu usku šarenu trakicu.

učinim to, ja sestra milosrđa

puna unutrašnje emigracije.

on sjedne iza mene

obavijen tajnom i šutnjom.

odmah je znao da volim

zlato i mudrost, simbole praznine.

prvi put u sto godina samoće

da me je netko tako brzo shvatio.

pa ja sam se raznježila!

zar postajem blaga?

ni autobusi više nisu sigurni.

avioni su ipak bolji.

nitko se ne može švercati,

naročito ne anđeli.

samo piloti i loši pjesnici

besplatno posjećuju nebo.

ali oni koji su platili kartu

bolje vide bjelinu i ta prokleta

zaigrana krila samosvjesnih

galebova koji lete izvan

zrakoplova.

ćutim, u meni je mazohizam

bijega. za nekoliko dana odlazim

prijateljici u London. izbjegavat

ću autobuse, maknuti se od

svega koje je ništa.

iako unaprijed znam:

užitak bijega je skupocjen.

i uzaludan.

  
    [AMARO, AMORE!]

  
    1.

     

    rođena sam u znaku raka,

a možda i strijelca.

žudim strelice u sebi

koje vole moju čudnu točku.

stvorena sam za ludu geometriju,

za položaj šest devet

ili devet šest vodoravno.

ostale položaje sunca

također intenzivno obožavam.

nosim crvenu algu

natopljenu morem

i vlažnim brigama.

slani su moji snovi.

odlazim na počinak

puna mjesečine.

ali gdje je tu poanta?

teško je vjerovati svećenicima.

da, teško je vjerovati onima

koji trguju nebom i horoskopima.

  
    2.

     

    pitala sam u Delfima onu rupu:

postoji li ljubav do smrti?

rekla je da je u gradovima

to jedva moguće, a ako da

onda samo u dva slučaja.

prvi: ako ljubavnici brzo

pa i najbrže

istovremeno umru.

drugi: ako sretneš plesača.

uz još jedan temeljni uvjet:

da si i ti plesačica, naravno.

zahvalila sam se i otišla iz Grčke.

zanijemila sam. pokušavam plesati.

  
    3.

     

    u mojoj sobi nikada

nije bilo posjetitelja.

čak ni majke ne smiju ući.

s njima ne razgovaram.

rođenje su pretvorile u avanturu.

oholo postupaju

s već odraslim fetusima.

razgovaram samo sa psom

kad pogledom slijedi

moju darežljivost.

ženski je čovjek najbolji prijatelj

psu svakog uzrasta.

ipak treba izbjegavati terijere,

znaju se previše zanijeti

u znak zahvalnosti.

  
    4.

     

    danas neću biti u sobi.

malo sam perverzna i

idem u život.

u crvenkastoj torbi nosim

bocu biljnog likera. u srcu

ljepljivo ljeskanje.

u pola osam dolazim kod

luđaka u bijeloj košulji i

ogrtaču od žutog pliša.

lepršaju tkanine,

jazz prodire u noć.

čak se smijem. a kako i ne bi?!

otkrila sam da postoji svijet

u tužnom gradu.

otkrila sam da postoje

živi ljudi bez koristoljubivosti

u šarenicama.

ne sviđaju mi se čaše.

luđak je spreman na sve.

bacamo ih s balkona u ponor.

veće čaše su bolje.

duže traje sreća u gutljajima.

amaro, amore.

slušamo zvijezde. ozbiljni idioti

su daleko, amaro, amore.

u kupaonici pišamo zajedno.

on u umivaonik,

moja školjka u školjku.

biologija ima osjećaj za

transcendenciju. možda je ovo

početak jednog divnog

prijateljstva u mokrim stvarima.

onda slušamo koralje i alge.

forsiramo rijeku, Janis Joplin

i more. amaro, amore

Aristotel na polici uzdigne obrvu

i kaže: djeca postmodernizma

vole amaro. ja mu uzvratim:

može li se preciznije opisati

nemoć i snaga metafizike?

amaro ljepljivo rasteže noć,

biljke pomažu tužnom mesu.

sada znam: sreća je život

u plesu punom ljepila.

mogu li smoći snage za ljepilo?

mogu li vrisnuti da, da i da!

i raširiti mu susret: ples bez uzmaka?

  
    [SUDBINA JE DODIR]

  
    1.

     

    na poslu sam distancirana.

ugledala sam se

na noćne zvijezde.

zatvorena sam kao koralj,

nepomičan polip

usred uzburkanog mora.

kad sam bila mala

čula sam bečku uzrečicu:

pravi gospodin uživa i šuti.

Ein Kavalier genießt und schweigt!

od tog dana nosim hlače,

osjećam se podvojeno i šutim.

ne gledam televiziju.

  
    2.

     

    već dugo ne jedem meso.

samo ga diram.

volim ga i lizati

kao naboranu ranu

koja miriše na frustrirane alge.

slušam glazbu tišine

i puštam kućne ljubimce

u nedodirljivu sobu.

volim slobodu, jagode i biljne likere.

ćutim se biseksualno.

radim u karitativnim ustanovama.

tamo je puno simpatičnih žena.

liječim rane iz njihova djetinjstva.

volim osjetiti topli golf, o bože!

sportovi tada izlaze iz mene

kao hrapavi uzdasi.

ja sam milosrdna sestra

nesretnih brakova.

biseksualnost je lijepa,

ona je sudbina humanizma.

to je dodir mesa

kojeg i vegetarijanci vole.

da, na poslu sam distancirana

kao zvijezda.

ja sam dama puna gospodina.

uživam i šutim.

jer onaj tko se ne snađe u kaosu

postaje i sam kaotičan.

uživam i šutim. sve tajne

ponijet ću sa sobom u sobu.

  
    [POMRČINA TIKVICE]

  
    1.

     

    svakome se može desiti

sumračno stanje.

to je dobro za psihijatre.

oni žive od sumraka i za sumrak.

od pomrčine do pomrčine

na suncu pišu knjige o tome.

svakome se može desiti, velim.

tako postoji muškarac

koji je došao u srijedu.

donio je knjige i tikvice.

narušio je intimu

tvrdih crnih koralja.

svašta sam rekla

tom gradskom kauboju.

ljuta sam, govorili su

moji amaro-podočnjaci.

nisam se htjela igrati.

ja sam koralj i bavim se

ljubavlju prema sebi.

rekla sam mu:

idi i ne griješi više.

u njegovim očima

blijedožutu tikvicu

prekrio je začuđeni mjesec.

znala sam,

s vremenom će se i on

naviknuti na pomrčinu.

shvatit će da koralji

nisu komunikativni i da

rijetko odlaze u samoposluživanje.

kruh, drogu i ljubav za sebe

nalaze u sebi.

  
    2.

     

    noć opet kaplje.

pokvarena je božanska pipa.

opet ću staviti srebro na kapke.

ja sam urbana Saloma.

da sam barem afrička vuna.

opet ću plesati sama

u crnoj prozirnoj spavaćici.

odavno su pali svi velovi

s mojih očiju.

bože, to je zato jer sam morala

plesati s mravima.

da, opet ću staviti srebro na kapke.

ludog li dana!

muškarac s knjigama i tikvicama.

čista komedija zabluda.

to niti Borges ne bi smislio.

idu li uopće knjige i tikvice zajedno?

pa nije mi danas rođendan.

ako možda i jest, za dar žudim

zvučno umjetničko djelo.

recimo priču koja će barem

naslutiti moje postojanje,

koralje i alge u prostranoj

ali tijesnoj sobi mojeg djetinjstva.

ali ovo je urbano ognjište.

ima li uopće ovaj grad muškarca

koji ne poklanja prosječnost,

rutinske darove kaosa

prije odlaska na spavanje

u malu i veliku smrt.

ako ga ikada sretnem reći ću mu:

više nisam slatki automat autizma.

dođi! ja sam sada veliko veselje.

priđi! moje ime je grešnica.

uđi! ja sam plesačica i grijeh.

